### Resume

Forvaltningen præsenterer på mødet forslag til udformning af tre byrumsafprøvninger, der igangsættes fra september 2023 til september 2025. Det lukkede vejareal omdannes med midlertidige indretning og aktiviteter, der tester forskellige typer af byliv og fællesskaber, som byrummet i fremtiden kan danne rammen om.

### Sagsfremstilling

Teknisk Udvalg besluttede 16. august 2022 at igangsætte proces for udvikling af tre midlertidige byrumsafprøvninger på [adresse], hvor der nu er lukket for gennemkørsel.

Teknik og miljøforvaltningen præsenterer på mødet forslag til udformning af byrumsafprøvningerne. Skitserne er udarbejdet med udgangspunkt i de overordnet temaer, som Teknisk Udvalg tidligere har godkendt:

* Det Aktive Byrum - bevægelse, leg og spontan aktivitet for især unge.
* Det Sociale Byrum - fællesskaber, samarbejder, samtaler og uformelle møder.
* Den Grønne Oase - bynatur, læ og afskærmning samt sanser og oplevelser.

Proces for byrumsafprøvninger.

I en periode på to år, fra september 2023 til september 2025, etableres tre midlertidige byrumsafprøvninger. Der testes forskellige indretninger og tiltag, som skal tiltrække liv og aktivitet til området i perioden. Erfaringerne skal bruges i det videre arbejde med byrummets endelige udformning.

Byrummet afgrænses med et pladehegn i facadelinjen af den kommende [adresse] karré. Derved får man en bedre fornemmelse af størrelsen på det fremtidige byrum og der skærmes mod byggepladsen på den gamle posthusgrund. Det faste pladehegn vil samtidig kunne anvendes til udsmykning eller udstilling i tilknytning til de enkelte afprøvninger.

De tre byrumsafprøvninger afvikles hver især over 8 måneder og skal undersøge, hvilket byliv og fællesskaber byrummet i fremtiden skal dannne rammen om.

Hver afprøvning består af de fire følgende elementer:

1. Midlertidig omdannelse: Gennem brug af midlertidig indretning og aktiviteter skal der åbnes op for en ny anvendelse af vejarealet.
2. Events: Der afholdes et eller flere events i forbindelse med hver afprøvning.
3. Dialog/inddragelse: Der er fokus på dialog og inddragelse af interessenter og beboere i forbindelse med afprøvningerne. Formålet er at få en bedre forståelse for behov og ønsker til det fremtidige byrum samt at de midlertidige aktiviteter løbende kan tilpasses.
4. Erfaringsopsamling: Der foretages en erfaringsopsamling for hver afprøvning og Teknisk Udvalg orienteres.

Trafikafvikling i prøveperioden.

Cykeltrafik på tværs af arealet samt beboer- og arbejdskørsel til eksisterende boliger og butikker opretholdes i hele perioden. Der er på arealet skiltet med en parkeringsforbudszone, dog med af- og pålæsning tilladt. Der er etableret ny korttidsparkering langs [adresse].

I tilknytning til byrumsafprøvningerne på [adresse] er der etableret en midlertidig rundkørsel i krydset Dæmningen/Gammelhavn. En sikker og fremkommelig løsning der tilgodeser de mange cyklister, som skal i mange retninger på dette sted.

### Sagens videre forløb

Sagen skal alene behandles af Teknisk Udvalg

### Klima og resiliensvurdering

Midlertidigt byggeri og anlægsarbejde vil øge udledningen af CO2. Ved etablering af byrumsafprøvningerne vil der være fokus på at arbejde med genbrugsmaterialer og at materialerne i videst muligt omfang kan genanvendes efterfølgende.

### Historik

Teknik- og Miljødirektøren indstiller, 16. august 2022, pkt. 181:

at Teknisk Udvalg drøfter forslag til proces- og tidsplan, og

at processen for udvikling af byrum på [adresse] og gadeforløbet ved [adresse] igangsættes.

Beslutning fra Teknisk Udvalg, 16. august 2022, pkt. 181:

Drøftet og godkendt.

### Teknik- og Miljødirektøren indstiller,

|  |  |
| --- | --- |
| at | orienteringen tages til efterretning. |

### Beslutning

Taget til efterretning.